  Виталий Пронин К. Гердлэн вордӥськем нуналэзлы сӥзьыса, Ижысь Национальной музей азьын сылӥсь синпелетэз доры нош ик люкаськылӥзы солэсь нимзэ данъясьёс. Котьку сямен ик, туэ но синпелет азьын К. Гердлэн кылбуръёсыз чузъяськизы.Пӧлазы вал «Удмурт Кенеш» огазеяськонлэн кивалтӥсез Татьяна Ишматова но ёросъёсысь азьвет-лӥсьёс, Кун Думаысь депутат Алексей Загребин, Национальной музейлэн директорез Александр Волков, К. Герд нимо гимназилэн директорез Анжелика Михеева но та гимназиын дышетскись нылпиос, дышетӥсьёс, журналистъёс но вань мылкыд карисьёс.- Мон ялан паймисько: макем трос лэсьтӥз Кузебай Герд асьме калык понна, - синпелет азьын вераз Кун Думаысь депутат Алексей Загребин. - Али Историяя, кылъя но литературая Удмурт институт ужа малмыж рукописьёс бордын. Со киын гожъяса кельтэм бадӟым монография выллем. Отчы Кузебай Гердлэн но ужъёсыз пыро. Озьы та югдытӥсьмы сярысь ялан выльзэ тодӥськом на. Но Герд ноку но сыӵе бадӟым тубат вылэ ӧй ӝутскысал, вӧзаз Трокай агай ке ӧй луысал. Мон понна та кык нимъёс ог-огенызы люконтэм герӟаськемын. Мон тау карисько историлы но, Инмарлы но, Кузебай Герд асьмемын ӵош шуыса…Нош «Удмурт Кенешлэн» тӧроез Татьяна Ишматова пусйиз: асьмеос али туж шудоесь. Угось Гердлэн нимыз азьвыл вунэтэмын ке вал, али милям вань К. Герд нимо Национальной музеймы, гимназимы, ульчамы, синпелетмы… Арлы быдэ радъясько Гердлы сӥзем лыдӟонъёс.Котьку сямен ик, туэ но синпелет азьын К. Гердлэн кылбуръёсыз чузъяськизы. Вань люкаськем калыкез соос огдырлы поэтлэн бугырес вакытаз вуттылӥзы кадь.Елена Миннигараева    